Je Hombers de Chapoy, chevaliers, fais savoir à touz... que je ay vendu, outroié, quitté et baillié à noble baron Jehan, conte de Bourgoigne et signour de Salins, quanque je avoie, devoie ou pooie avoir en tout le puy de Monmaour, en terre et ou pendant, c’est à savoir la tierce partie dou quart de la moitié, pour quarante livres d’estevenens, lesquex je ai receu doudit conte plainement en bons et loials deniers nombrez, et en ay promis audit conte à garantir ladite vendue à droit contre toutes genz. Et est à savoir que je ai promis et doi tenir doudit conte sexante soudées de rente assises à Nan, lesques je doi faire de mon alue, et ai promis audit conte faire maison à Monmaour et faire la garde par quarante jour oudit chestel; et ce ai je juré à tenir et à garder per mon soirement, et doudit fié suiz entrez en l’omaige à la noble dame Lore, contesse de Bourgoigne et dame de Salins, per la volunté et per le comandement doudit conte. En tesmoignaige de laquel chose, à ma priere et à ma requeste, li chapitres de Saint-Michiel et de Saint-Moris de Salins ont mis lour seaux pendant en ces presentes lettres. Ce fut fait l’an de l’incarnation Nostre Signour qui corroit par mil CC sexante et doux, le vanredi après feste saint George.